b'\n_START_ARTICLE_\nAvstrija\n_START_SECTION_\nIzvor besede Avstrija\n_START_PARAGRAPH_\nNem\xc5\xa1ko ime za Avstrijo, \xc3\x96sterreich, pomeni \xc2\xbbvzhodna posest\xc2\xab\xc2\xa0ali \xc2\xbbvzhodno cesarstvo\xc2\xab, in je povezano z besedo Ostarr\xc3\xaechi, ki se je prvi\xc4\x8d pojavila v listini iz leta 996. Ta beseda je najverjetneje prevod iz srednjeve\xc5\xa1ke latin\xc5\xa1\xc4\x8dine, Marchia orientalis, v lokalno (bavarsko) nare\xc4\x8dje. V istem \xc4\x8dasu je bila Avstrija Bavarska prefektura, ustanovljena leta 976. Sama beseda \xc2\xbbAustria\xc2\xab\xc2\xa0je okraj\xc5\xa1ava za polatinjen izraz Marcha austriaca v pomenu \xc2\xbbVzhodna mejna de\xc5\xbeela\xc2\xab. Izraz je bil prvi\xc4\x8d zabele\xc5\xbeen v 12. stoletju in se nana\xc5\xa1a na polo\xc5\xbeaj de\xc5\xbeele na vzhodnem robu kraljestva Karla Velikega. V tistem \xc4\x8dasu je bil obdonavski bazen Zgornje in Spodnje Avstrije najvzhodnej\xc5\xa1e bavarsko ozemlje in v praksi skoraj ve\xc4\x8dinoma poseljeno z Germani, medtem ko so na ozemlju biv\xc5\xa1e Vzhodne Nem\xc4\x8dije prevladovali slovanski Lu\xc5\xbei\xc5\xa1ki Srbi in Polabci._NEWLINE_Sodobni avstrijski zgodovinar Friedrich Heer v svoji knjigi Der Kampf um die \xc3\xb6sterreichische Identit\xc3\xa4t (Boj za avstrijsko identiteto), trdi, da germanska oblika Ostarr\xc3\xaechi ni prevod latinske besede, temve\xc4\x8d naslednik mnogo starej\xc5\xa1ega imena, katerega korenine naj bi iskali v keltskih jezikih starodavne Avstrije: pred ve\xc4\x8d kot 2.500 leti je lokalno keltsko prebivalstvo (hal\xc5\xa1tatska kultura) ve\xc4\x8dji del de\xc5\xbeele imenovalo Norig; po Heeru, je no- ali nor- pomenilo \xc2\xbbvzhod\xc2\xab\xc2\xa0ali \xc2\xbbvzhoden\xc2\xab, medtem ko je -rig povezan s sodobno nem\xc5\xa1ko besedo Reich, kar pomeni \xc2\xbbposest\xc2\xab. V skladu s tem bi Norig v osnovi pomenil enako kot Ostarr\xc3\xaechi in \xc3\x96sterreich, in iz tega Austria. Hipoteza med strokovnjaki \xc5\xa1e ni sprejeta. V zgodovini je bilo keltsko ime polatinjeno v Noricum po rimskem zavzetju ve\xc4\x8dine de\xc5\xbeele okoli leta 15 pr. n. \xc5\xa1t. Norik je kasneje, sredi 1. stoletja, postal rimska provinca.\n_START_SECTION_\nOd prazgodovine do Habsbur\xc5\xbeanov\n_START_PARAGRAPH_\nSrednjevropsko ozemlje sedanje Avstrije, ki je bilo naseljeno \xc5\xbee v prazgodovini, so v predrimskem \xc4\x8dasu zavzela razli\xc4\x8dna keltska plemena; zgodnja \xc5\xbeelezna doba se po najdbah v Hallstattu celo imenuje Hal\xc5\xa1tatska doba ali Hal\xc5\xa1tatska kultura, ki datira v 9. do 6. stoletje pr. n. \xc5\xa1t. Keltsko Nori\xc5\xa1ko kraljestvo so kasneje zavzeli Rimljani in iz njega naredili provinco. Carnuntum (sedanji Petronell) blizu Dunaja je bil pomemben voja\xc5\xa1ki tabor in kasneje glavno mesto province Zgornja Panonija. Carnuntum je bil skoraj 400 let dom okoli 50.000 prebivalcem. Pomembno je bilo tudi mesto Virunum na dana\xc5\xa1njem avstrijskem Koro\xc5\xa1kem; na obmo\xc4\x8dju dana\xc5\xa1njega Dunaja pa je \xc5\xbee v predrimskem \xc4\x8dasu stala naselbina Vindobona. _NEWLINE_Po padcu rimskega imperija so ozemlje napadli Huni, Langobardi, Ostrogoti, Bavarci, Slovani in Avari. Karel Veliki je zavzel obmo\xc4\x8dje leta 788, vzpodbujal kolonizacijo in \xc5\xa1iril kr\xc5\xa1\xc4\x8danstvo. Kot del vzhodne Frankije so bili glavni deli sedanje Avstrije podeljeni Babenber\xc5\xbeanom. Obmo\xc4\x8dje je bilo znano kot Vzhodna mejna krajina (Marchia Orientalis) in je leta 976 pre\xc5\xa1lo v last Leopolda I. Babenber\xc5\xa1kega. _NEWLINE_Prva omemba imena Avstrija je iz leta 996, kjer je zapisana kot Ostarr\xc3\xaechi, kar se nana\xc5\xa1a prav na ozemlje Babenber\xc5\xa1ke mejne krajine. Leta 1156 je listina Privilegium Minus povzdignila Avstrijo v status vojvodine. Leta 1192 so Babenbergi pridobili tudi \xc5\xa0tajersko. S smrtjo Friderika II. Babenber\xc5\xa1kega leta 1246 je linija Babenber\xc5\xbeanov izumrla. Posledi\xc4\x8dno je oblast nad Avstrijo, \xc5\xa0tajersko in Koro\xc5\xa1ko prevzel \xc4\x8de\xc5\xa1ki kralj Otokar. Njegove vladavine je bilo konec leta 1278 po porazu v bitki na Moravskem polju, kjer ga je premagal Rudolf I. Habsbur\xc5\xa1ki. Od tedaj do konca prve svetovne vojne je zgodovina Avstrije tesno povezana s Habsbur\xc5\xbeani.\n_START_SECTION_\nSrednji vek\n_START_PARAGRAPH_\nV 14. in 15. stoletju so Habsbur\xc5\xbeani za\xc4\x8deli pridr\xc5\xbeevati province v okolici avstrijskega vojvodstva. Leta 1438 je bil vojvoda Albert V. izbran za naslednika svojega tasta, cesarja Sigismunda. \xc4\x8ceprav je Albert vladal le nekaj let, je bil od tedaj dalje (razen ene izjeme) vsak cesar Svetega rimskega cesarstva iz rodbine Habsbur\xc5\xbeanov. _NEWLINE_Habsbur\xc5\xbeani so prav tako pri\xc4\x8deli prevzemati ozemlje izven dednih de\xc5\xbeel. Leta 1477 je Maksimilijan I., edini sin cesarja svetega rimskega cesarstva Friderika III., o\xc5\xbeenil naslednico Marijo Burgundsko in s tem za dru\xc5\xbeino pridobil ve\xc4\x8dino Nizozemske. Njegov sin Filip I. Kastiljski se je poro\xc4\x8dil z Ivano Blazno, naslednico kastiljske in aragonske krone, in s tem za Habsur\xc5\xbeane pridobil \xc5\xa1e \xc5\xa0panijo ter njena italijanska, afri\xc5\xa1ka in ameri\xc5\xa1ka ozemlja._NEWLINE_Leta 1526 sta po bitki pri Moha\xc4\x8du \xc4\x8ce\xc5\xa1ka in del Mad\xc5\xbearske, ki sta spadali pod Osmansko cesarstvo, pre\xc5\xa1li pod avstrijsko vladavino. Osmansko prodiranje na Mad\xc5\xbearsko je vodilo v pogoste spopade med obema cesarstvoma, kar je bilo \xc5\xa1e posebej o\xc4\x8ditno med t. i. dolgo vojno med letoma 1593 in 1606. Turki so skoraj izvedli skoraj dvajset vpadov na \xc5\xa0tajersko, nekateri od njih so bili opisani kot \xc2\xbbpo\xc5\xbeiganje, ropanje in zasu\xc5\xbenjevanje tiso\xc4\x8dev\xc2\xab.\n_START_SECTION_\n20. stoletje\n_START_PARAGRAPH_\nLeta 1908 je Avstro-Ogrska v drugem ustavnem obdobju Osmanskega cesarstva na\xc5\xa1la izgovor za pripojitev (aneks) Bosne in Hercegovine. Atentat nad nadvojvodom Francem Ferdinandom in njegovo \xc5\xbeeno, ki ga je poleti leta 1914 v Sarajevu izvedel Srb Gavrilo Princip so vodilni avstrijski politiki in generali izkoristili in prepri\xc4\x8dali cesarja, da je napovedal vojno Srbiji (glej Avstro-ogrski ultimat Srbiji), s tem pa tvegali in nato tudi spro\xc5\xbeili izbruh prve svetovne vojne, ki je navsezadnje po porazu centralnih sil privedla do razpada Avstro-Ogrske; ena izmed novo nastalih dr\xc5\xbeav je bila tudi Avstrija. V vojni je umrlo okrog milijona in pol avstro-ogrskih vojakov, od tega pribli\xc5\xbeno 35.000 Slovencev.\n_START_SECTION_\nUreditev po prvi svetovni vojni\n_START_PARAGRAPH_\n21. oktobra 1918 so se nem\xc5\xa1ki poslanci dr\xc5\xbeavnega zbora (parlamenta avstrijske polovice Avstro-Ogrske) sestali na Dunaju kot za\xc4\x8dasna narodna skup\xc5\xa1\xc4\x8dina za Nem\xc5\xa1ko Avstrijo (Provisorische Nationalversammlung f\xc3\xbcr Deutsch\xc3\xb6sterreich). 30. oktobra je ta skup\xc5\xa1\xc4\x8dina ustanovila dr\xc5\xbeavo Nem\xc5\xa1ko Avstrijo in izvolila vlado, imenovano dr\xc5\xbeavni svet (nem\xc5\xa1ko Staatsrat). Novo vlado je cesar Karel I. Habsbur\xc5\xa1ko-Lotarin\xc5\xa1ki povabil k pogovorom o premirju z Italijo, vendar se v to ni \xc5\xbeelela vpletati. _NEWLINE_To je odgovornost za zaklju\xc4\x8dek vojne 3. novembra 1918 preneslo izklju\xc4\x8dno na cesarja in njegovo vlado. 11. novembra 1918 je cesar po nasvetu ministrov stare in nove vlade objavil, da ne bo ve\xc4\x8d sodeloval v dr\xc5\xbeavnih poslih. 12. novembra se je Nem\xc5\xa1ka Avstrija z zakonom proglasila za demokrati\xc4\x8dno republiko in del nove Nem\xc5\xa1ke republike. Ustava, ki je Staatsrat preimenovala v Bundesregierung (zvezno vlado) in Nationalversammlung v Nationalrat (narodni svet), je bila sprejeta 10. novembra 1920._NEWLINE_Pogodba iz Saint-Germaina iz leta 1919 (pogodba iz Trianona iz 1920 za Mad\xc5\xbearsko) je potrdila in ustalila novo ureditev Srednje Evrope, ki je v ve\xc4\x8djem delu nastala novembra 1918, pri tem pa so nastale nove dr\xc5\xbeave in bile premaknjene meje obstoje\xc4\x8dih. Ve\xc4\x8d kot trije milijoni nem\xc5\xa1ko govore\xc4\x8dih Avstrijcev so se zna\xc5\xa1li v vlogi manj\xc5\xa1in v novo nastalih ali pove\xc4\x8danih dr\xc5\xbeavah, tj. v \xc4\x8ce\xc5\xa1ki, Jugoslaviji, Mad\xc5\xbearski in Italiji. Med temi sta bili tudi provinci Ju\xc5\xbena Tirolska (ki je postala del Italije) in nem\xc5\xa1ka \xc4\x8ce\xc5\xa1ka (kot del \xc4\x8ce\xc5\xa1koslova\xc5\xa1ke). Status Nem\xc5\xa1ke \xc4\x8ce\xc5\xa1ke (Sudetov idr.) je kasneje odigral pomemben del pri netenju druge svetovne vojne (glej Sudetska kriza)._NEWLINE_Status Ju\xc5\xbene Tirolske je (bil) stalen izvor te\xc5\xbeav v odnosih med Avstrijo in Italijo, do kon\xc4\x8dne re\xc5\xa1itve v 1980-ih, ko je Italija Ju\xc5\xbeni Tirolski podelila precej\xc5\xa1njo stopnjo avtonomije. Med letoma 1918 in 1919 se je Avstrija imenovala Nem\xc5\xa1ka Avstrija (Staat Deutsch\xc3\xb6sterreich). Ne samo, da so antantne sile prepovedale Avstriji zdru\xc5\xbeitev z Nem\xc4\x8dijo, temve\xc4\x8d so v mirovnem sporazumu zavrnile tudi uporabo tega imena, zato so ga konec leta 1919 spremenili v Republika Avstrija._NEWLINE_Meja s Kraljevino Srbov, Hrvatov in Slovencev (kasneje Jugoslavijo) je bila dolo\xc4\x8dena po koro\xc5\xa1kem plebiscitu oktobra 1920, na podlagi katerega je ve\xc4\x8dji del nekdanje avstro-ogrske kronske de\xc5\xbeele Koro\xc5\xa1ka pripadel novo nastali Avstriji, veliko Slovencev pa je tako ostalo v Avstriji. Meja je po plebiscitu potekala po gorskem masivu Karavanke.\n_START_SECTION_\nMedvojno obdobje in druga svetovna vojna\n_START_PARAGRAPH_\nPo vojni je inflacija za\xc4\x8dela na\xc4\x8denjati vrednost krone, ki je \xc5\xa1e vedno bila avstrijska valuta. Jeseni 1922 je Avstrija dobila posojilo, nad katerim je bedelo Dru\xc5\xa1tvo narodov. Namen posojila je bil izogib bankrotu, stabilizacija valute in izbolj\xc5\xa1anje splo\xc5\xa1nega gospodarskega polo\xc5\xbeaja v Avstriji. Posojilo je pomenilo tudi, da Avstrija ni bila ve\xc4\x8d samostojna dr\xc5\xbeava, temve\xc4\x8d je delovala pod nadzorom Dru\xc5\xa1tva narodov. Leta 1925 je krono nadomestil avstrijski \xc5\xa1iling v razmerju 1:10.000, ki so ga kasneje zaradi njegove stabilnosti imenovali tudi alpski dolar. Od 1925 do 1929 je gospodarsko u\xc5\xbeivalo kratek vzpon pred skoraj\xc5\xa1njim zlomom po \xc4\x8drnem petku 1929._NEWLINE_Prva avstrijska republika je trajala do 1933, ko je kancler Engelbert Dollfuss, z uporabo, kot je to sam imenoval, samoodklopa od parlamenta (Selbstausschaltung des Parlaments), uvedel avtokratski re\xc5\xbeim po vzoru italijanskega fa\xc5\xa1izma. Dve veliki stranki iz tega obdobja, socialni demokrati in konzervativci, sta ustanovili svoje paravoja\xc5\xa1ke enote; Republikanischer Schutzbund socialnih demokratov so bili progla\xc5\xa1eni za nezakonite, a so kljub temu delovali ob izbruhu dr\xc5\xbeavljanske vojne._NEWLINE_Po kratkotrajni avstrijski dr\xc5\xbeavljanski vojni so avstrijski monarhisti in konservativci premagali svoje doma\xc4\x8de politi\xc4\x8dne tekmece socialdemokrate in prepovedali avstrijsko podru\xc5\xbenico NSDAP. Februarja 1934 so usmrtili ve\xc4\x8d \xc4\x8dlanov Schutzbunda, socialno-demokratska stranka je bila v ilegali, mnogi izmed \xc4\x8dlanov so bili zaprti ali pa so emigrirali. 1. maja 1934 so avstrofa\xc5\xa1isti izglasovali novo ustavo (\xc2\xbbMaiverfassung\xc2\xab), ki je utrdila Dolfussovo mo\xc4\x8d, vendar so Dolfussa 25. julija 1934 med atentatom v poskusu prevrata ubili nacisti._NEWLINE_Njegov naslednik, Kurt Schuschnigg (delno slovenskega rodu), ki je med 29. julijem 1934 in 11. marcem 1938 vladal Avstriji kot zvezni kancler z diktatorskimi pooblastili, se je boril za ohranitev neodvisne Avstrije kot \xc2\xbbbolj\xc5\xa1e nem\xc5\xa1ke dr\xc5\xbeave\xc2\xab. Schuschnigg je bil v obdobju med obema svetovnima vojnama zadnji avstrijski kancler pred nacisti\xc4\x8dno priklju\xc4\x8ditvijo Avstrije. 12. marca 1938 so avstrijski nacisti prevzeli vlado, medtem ko so nem\xc5\xa1ke \xc4\x8dete zavzele dr\xc5\xbeavo. 13. marca 1938 je bila uradno razgla\xc5\xa1ena priklju\xc4\x8ditev (Anschluss) Avstrije. Dva dni kasneje je Adolf Hitler (po kraju rojstva Avstrijec) na Dunaju razglasil, kot je to sam imenoval, \xc2\xbbponovno zdru\xc5\xbeitev\xc2\xab\xc2\xa0svoje domovine z Nem\xc4\x8dijo._NEWLINE_Skupaj z Nem\xc4\x8dijo so tudi v Avstriji 10. aprila 1938 izvedli zadnje volitve v obdobju nacizma. Na teh volitvah so tudi odlo\xc4\x8dali o potrditvi zdru\xc5\xbeitve z Nem\xc4\x8dijo. Zanjo je glasovalo 99,73\xc2\xa0% udele\xc5\xbeencev. Avstrija je bila s tem vklju\xc4\x8dena v Tretji rajh in je prenehala obstajati kot neodvisna dr\xc5\xbeava. Arianizacija premo\xc5\xbeenja avstrijskih Judov se je pri\xc4\x8dela takoj, \xc5\xbee sredi marca. Nacisti so Avstrijo imenovali \xc2\xbbOstmark\xc2\xab, do leta 1942, ko so jo zopet preimenovali v \xc2\xbbAlpen-Donau-Reichsgaue\xc2\xab._NEWLINE_Nekateri izmed najbolj znanih nacistov so bili Avstrijci, med drugim Hitler, Adolf Eichmann, Ernst Kaltenbrunner, Arthur Seyss-Inquart, Franz Stangl in Odilo Globocnik, Avstrijci so sestavljali tudi 40\xc2\xa0% osebja nacisti\xc4\x8dnih koncentracijskih tabori\xc5\xa1\xc4\x8d. Dunaj je padel 13. aprila 1945 med sovjetsko ofenzivo, malo pred dokon\xc4\x8dnim zlomom Tretjega rajha. Zavezni\xc5\xa1ke sile so se sicer pripravljale tudi na Operacijo alpski zid, ki naj bi se izvajala prav na avstrijskih tleh, a se zaradi prehitrega nacisti\xc4\x8dnega zloma nikoli ni udejanila._NEWLINE_Karl Renner in Adolf Sch\xc3\xa4rf (Socialisti\xc4\x8dna stranka Avstrije), Leopold Kunschak (Avstrijska ljudska stranka, biv\xc5\xa1i kr\xc5\xa1\xc4\x8danski socialisti) in Johann Koplenig (Komunisti\xc4\x8dna stranka Avstrije) so 27. aprila 1945 razglasili avstrijsko odcepitev od Tretjega rajha in pod dr\xc5\xbeavnim kanclerjem Rennerjem ustanovili za\xc4\x8dasno vlado, s privolitvijo Rde\xc4\x8de armade in s Stalinovo podporo. Ta datum je neuradni dan rojstva druge republike. Konec aprila 1945 je bila ve\xc4\x8dina zahodne in ju\xc5\xbene Avstrije \xc5\xa1e vedno pod nacisti\xc4\x8dno vladavino. 1. maja 1945 je zopet za\xc4\x8dela veljati zvezna ustava iz leta 1929, ki jo je 1. maja 1934 ukinil samodr\xc5\xbeec Dollfuss._NEWLINE_Prav na meji z Avstrijo je pri umiku nem\xc5\xa1kih \xc4\x8det v domnevno varnej\xc5\xa1e zavetje britanskih sil na avstrijskem Koro\xc5\xa1kem 13.-14. maja 1945 od Prevalj proti Pliberku pri\xc5\xa1lo do zadnje ve\xc4\x8dje bitke druge svetovne vojne; ker pa so jugoslovanski partizani zavzeli tudi Koro\xc5\xa1ko do Celovca, je med njimi in britanskimi okupacijskimi silami prihajalo do manj\xc5\xa1ih napetosti. Do bitke je pri\xc5\xa1lo tudi 11. maja pri preboju Rupnikovega bataljona proti Borovljam. Na Vetrinjskem polju se je po koncu vojne izoblikovalo tudi begunsko tabori\xc5\xa1\xc4\x8de, kamor so se pred jugoslovansko armado umaknili civilisti in pripadniki kvizlin\xc5\xa1kih enot iz Jugoslavije (\xc4\x8detniki, usta\xc5\xa1i, hrva\xc5\xa1ki domobrani in belogardisti). Iz tega tabori\xc5\xa1\xc4\x8da so Britanci v Slovenijo (takrat Jugoslavijo) vrnili pripadnike voja\xc5\xa1kih formacij, ki so nato ve\xc4\x8dinoma kon\xc4\x8dali kot \xc5\xbertve povojnih pobojev. S\xc3\xa1mo tabori\xc5\xa1\xc4\x8de je nato obstajalo do 1950._NEWLINE_Skupno \xc5\xa1tevilo avstrijskih \xc5\xbertev med drugo svetovno vojno med 1939 in 1945 je ocenjeno na 260.000. \xc5\xbdrtev judovskega holokavsta je bilo 65.000, okoli 140.000 pa jih je v letih 1938-39 emigriralo. Ve\xc4\x8d tiso\xc4\x8d Avstrijcev je bilo udele\xc5\xbeenih v resnih nacisti\xc4\x8dnih zlo\xc4\x8dinih (samo v koncentracijskem tabori\xc5\xa1\xc4\x8du Mauthausen-Gusen je bilo ve\xc4\x8d sto tiso\xc4\x8d \xc5\xbertev), dejstvo, ki ga je uradno priznal \xc5\xa1ele kancler Franz Vranitzky leta 1992.\n_START_SECTION_\nPo drugi svetovni vojni\n_START_PARAGRAPH_\nTako kot Nem\xc4\x8dijo so tudi Avstrijo razdelili na britansko, francosko, ameri\xc5\xa1ko in sovjetsko obmo\xc4\x8dje, ki jih je upravljala Zavezni\xc5\xa1ka komisija za Avstrijo. Kot je bilo nakazano \xc5\xbee v Moskovski deklaraciji iz 1943, je pri\xc5\xa1lo s strani zaveznikov do posebne obravnave Avstrije. Avstrijsko vlado, ki so jo sestavljali socialni demokrati, konzervativci in komunisti (do leta 1947) in je delovala na Dunaju (ki je bil obkro\xc5\xbeen s sovjetsko cono), so zahodni zavezniki priznali oktobra 1945, po tem, ko so v za\xc4\x8detku sumili, da je Renner Stalinov pajac. Po tem se je bilo mo\xc4\x8d izogniti dvojni vladi in delitvi dr\xc5\xbeave, kar se je zgodilo v Nem\xc4\x8diji. Avstrijo so sicer obravnavali bolj kot nacisti\xc4\x8dno \xc5\xbertev, ki so jo osvobodili zavezniki._NEWLINE_15. maja 1955 je po ve\xc4\x8d let trajajo\xc4\x8dih pogovorih, na katere je vplivala tudi hladna vojna, Avstrija z avstrijsko dr\xc5\xbeavno pogodbo s \xc5\xa1tirimi okupacijskimi silami pridobila polno neodvisnost. 26. oktobra 1955 je po odhodu vseh okupacijskih enot s parlamentarnim zakonom Avstrija razglasila \xc2\xbbtrajno nevtralnost\xc2\xab. Po Avstrijski dr\xc5\xbeavni pogodbi je posebne pravice dobila tudi slovenska manj\xc5\xa1ina na avstrijskem Koro\xc5\xa1kem, toda pri uveljavljanju teh pravic se zapleta \xc5\xa1e desetletja po formalni podelitvi, \xc5\xa1tevilo Slovencev se zmanj\xc5\xa1uje in se kot narod vedno bolj asimilira v nem\xc5\xa1ko govore\xc4\x8do ve\xc4\x8dino._NEWLINE_Politi\xc4\x8dni sistem Druge republike temelji na ustavah iz let 1920 in 1929, ki sta se zopet uveljavili leta 1945. Sistem je sorazmeren, kar pomeni, da je ve\xc4\x8dina pomembnih mest enakomerno porazdeljenih med socialne demokrate (SP\xc3\x96) in ljudsko stranko (\xc3\x96VP). Mo\xc4\x8dan je tudi vpliv interesnih skupin (delavcev, poslovne\xc5\xbeev, kmetov), zato se vse spremembe zakonodaje sprejemajo s \xc5\xa1irokim konsenzom._NEWLINE_Od leta 1945 je enostrankarska vlada delovala v letih 1966\xe2\x80\x931970 (konzervativci oz. ljudska stranka) in 1970\xe2\x80\x931983 (socialni demokrati). V vseh ostalih volilnih obdobjih je dr\xc5\xbeava vladala bodisi velika koalicija (socialdemokrati in ljudska stranka) bodisi mala koalicija (ena izmed velikih dveh strank in ena izmed ostalih manj\xc5\xa1ih)._NEWLINE_1. januarja 1995 je na podlagi dvotretjinsko pozitivne referendumske odlo\xc4\x8ditve Avstrija postala \xc4\x8dlanica Evropske skupnosti. Po vstopu Lihten\xc5\xa1tajna v schengensko obmo\xc4\x8dje leta 2011 nobena izmed sosednjih dr\xc5\xbeav na mejah z Avstrijo ne izvaja ve\xc4\x8d mejnega nadzora. _NEWLINE_Glavni stranki SP\xc3\x96 in \xc3\x96VP imata glede voja\xc5\xa1ke neuvr\xc5\xa1\xc4\x8denosti nasprotni stali\xc5\xa1\xc4\x8di: SP\xc3\x96 zagovarja nevtralnost, \xc3\x96VP pa prilagajanje in sodelovanje v evropski zunanji in obrambni politiki. V resni\xc4\x8dnosti se to \xc5\xbee dogaja, Avstrija tudi deluje v Partnerstvu za mir in je tudi \xc5\xbee ustrezno prilagodila svojo zakonodajo.\n_START_SECTION_\nPolitika in uprava\n_START_PARAGRAPH_\nVodja dr\xc5\xbeave je predsednik, ki je voljen na neposrednih volitvah in predstavlja dr\xc5\xbeavo v tujini ter je vrhovni poveljnik vojske. Predsednik je neposredno izvoljen za najve\xc4\x8d dva \xc5\xa1estletna mandata, brez izvr\xc5\xa1ilnih pristojnosti v miru. Heinz Fischer je bil izvoljen za drugi mandat v aprilu 2010. Nasledil je Thomasa Klestila, ki je bil predsednik med letoma 1992 in 2004. Fischerja je leta 2016 za minimalno razliko v glasovih nasledil Alexander Van der Bellen_NEWLINE_Predsednik imenuje kanclerja (predsednika vlade, trenutno Brigitte Bierlein, ki vodi svet ministrov. Trenutno vlado velike koalicije sestavljata levosredinska Socialdemokratska stranka (SP\xc3\x96) in desnosredinska Avstrijska ljudska stranka (\xc3\x96VP). Koalicija je bila obnovljena decembra 2013 po splo\xc5\xa1nih volitvah septembra 2013, \xc4\x8deprav sta obe stranki zabele\xc5\xbeili izgubo glasov na volitvah. Avstrijski parlament je razdeljen na politi\xc4\x8dno mo\xc4\x8dnej\xc5\xa1i dr\xc5\xbeavni zbor (Nationalrat), ki je spodnji del parlamenta, in zvezni svet (Bundesrat), ki je zgornji dom parlamenta. Slednji na\xc4\x8deloma potrjuje zakone, vendar lahko dr\xc5\xbeavni zbor zaobide morebitni veto s ponovnim glasovanjem. Predsednik lahko z odlokom razpusti dr\xc5\xbeavni zbor. Volilno pravico imajo vsi dr\xc5\xbeavljani, starej\xc5\xa1i od 16 let. Tretja veja oblasti je sodna, predvsem ustavno sodi\xc5\xa1\xc4\x8de ima precej\xc5\xa1njo politi\xc4\x8dno mo\xc4\x8d, saj razveljavlja zakone, za katere presodi, da niso v skladu z ustavo._NEWLINE_Od leta 1995 lahko Sodi\xc5\xa1\xc4\x8de Evropske unije razveljavi vse odlo\xc4\x8ditve sodi\xc5\xa1\xc4\x8d v zadevah, ki so definirane v zakonodaji Evropske unije. Avstrija v svojo zakonodajo vklju\xc4\x8duje tudi odlo\xc4\x8ditve Evropskega sodi\xc5\xa1\xc4\x8da za \xc4\x8dlovekove pravice, saj je Evropska konvencija o \xc4\x8dlovekovih pravicah del avstrijske ustave.\n_START_SECTION_\nZunanja politika\n_START_PARAGRAPH_\nAvstrija je \xc4\x8dlanica Evropske unije, Konference za varnost in sodelovanje v Evropi in opazovalka v Zahodnoevropski uniji. Je tudi soustanoviteljica Organizacije za gospodarsko sodelovanje in razvoj.\n_START_SECTION_\nEksklave in enklave\n_START_PARAGRAPH_\nNa ozemlju Avstrije se nahaja Kleinwalsertal, ki je funkcionalno enklava Zvezne republike Nem\xc4\x8dije. Kleinwalsertal je sicer del Predarlskega in geografsko meji neposredno nanj, vendar je zaradi topografije ozemlja kraj dostopen samo preko Nem\xc4\x8dije. Druga funkcionalna enklava Nem\xc4\x8dije je naselbina Jungholz na Tirolskem, ki ni dosegljiva iz Avstrije in je z mati\xc4\x8dno dr\xc5\xbeavo povezana le preko 1636 metrov visokega vrha Sorgschrofen. Tako imenovani dvorni gozdovi (Saalforste) se nahajajo na avstrijskem ozemlju, vendar so v zasebni pravni lasti Bavarske._NEWLINE_Funkcionalna avstrijska enklava je bila \xc5\xa1e na \xc5\xa1vicarskem ozemlju. \xc5\xa0vicarskega Samnauna dolgo \xc4\x8dasa ni bilo mogo\xc4\x8de dose\xc4\x8di iz \xc5\xa0vice po cesti, temve\xc4\x8d prek Avstrije (Tirolske). Zaradi tega so v 19. stoletju opustili retoroman\xc5\xa1\xc4\x8dino in jo nadomestili s tirol\xc5\xa1\xc4\x8dini podobnim nare\xc4\x8djem. Sedaj ima Samnaun \xc5\xbee tudi cestno povezavo z mati\xc4\x8dno \xc5\xa0vico, ima pa \xc5\xa1e naprej status brezcarinske cone. Do leta 1980 je podoben status kot Samnaun imel tudi Spiss na avstrijsko-\xc5\xa1vicarski meji. Kraj je bil dolgo \xc4\x8dasa dostopen samo iz Samnauna in se je moral upirati izseljevanju, saj je v nasprotju z drugimi enklavami imel malo gospodarskih mo\xc5\xbenosti,_NEWLINE_V okviru avstrijske dr\xc5\xbeave predstavlja Lienz eksklavo zvezne de\xc5\xbeele Tirolske.\n_START_SECTION_\nVojska\n_START_PARAGRAPH_\nMo\xc4\x8d avstrijskih oboro\xc5\xbeenih sil (nem\xc5\xa1ko: \xc3\x96sterreichisches Bundesheer, dobesedno Avstrijska zvezna vojska) v veliki meri sloni na naborni\xc5\xa1kemu sistemu. Voja\xc5\xa1ka obveznost se za mo\xc5\xa1ke pri\xc4\x8dne z 18. letom in traja do dopolnjenega 50. leta starosti. Voja\xc5\xa1ki rok traja \xc5\xa1est mesecev. Dr\xc5\xbeavljan ima v zvezi s slu\xc5\xbeenjem voja\xc5\xa1kega roka mo\xc5\xbenost ugovora vesti: v tem primeru se obveznost voja\xc5\xa1kega roka izpolni s civilnim slu\xc5\xbeenjem, ki traja od 9\xe2\x80\x9312 mesecev. Leta 2013 je bilo v aktivni voja\xc5\xa1ki slu\xc5\xbebi okoli 24.500 pripadnikov avstrijskih oboro\xc5\xbeenih sil, \xc5\xa1tevilo pripadnikov rezervne sestave pa se trenutno giblje okoli 27.000. Kopenska vojska ima v svoji sestavi okoli 60 tankov, 400 pehotnih bojnih vozil in 80 samovoznih artilerij, Voja\xc5\xa1ko letalstvo ima okoli 130 zrakoplovov, od tega 15 lovcev in 70 helikopterjev. Leta 2013 so voja\xc5\xa1ki izdatki zna\xc5\xa1ali 2.432 milijonov \xe2\x82\xac, kar je predstavljalo 0,78\xc2\xa0% bruto doma\xc4\x8dega proizvoda._NEWLINE_Glavni sektorji Avstrijske zvezne vojske so Kopenska vojska (Landstreitkr\xc3\xa4fte), Voja\xc5\xa1ko letalstvo (Luftstreitkr\xc3\xa4fte) ter enote za mednarodne misije (Internationale Eins\xc3\xa4tzein) in specialne sile (Spezialeinsatzkr\xc3\xa4fte), ki delujejo pod enotnim poveljstvom (Streitkr\xc3\xa4ftef\xc3\xbchrungskommando, SKF\xc3\xbcKdo). Glede na to, da je Avstrija celinska dr\xc5\xbeava, nima svoje vojne mornarice. Vrhovni poveljnik avstrijskih oboro\xc5\xbeenih sil je predsednik dr\xc5\xbeave. Nadzor nad oboro\xc5\xbeenimi silami ima Zvezni svet za obrambo, ki ga vodi zvezni kancler. Zvezni svet za obrambo sestavljajo \xc5\xa1e podkancler, minister za obrambo, minister za zunanje zadeve in ostali resorni ministri ter na\xc4\x8delnik general\xc5\xa1taba Avstrijske zvezne vojske in na\xc4\x8deloma tudi predstavniki vseh v dr\xc5\xbeavnem svetu zastopanih strank._NEWLINE_Naloge Avstrijske zvezne vojske so voja\xc5\xa1ka obramba dr\xc5\xbeave ter v povezavi s tem obramba ustavne ureditve in demokrati\xc4\x8dne svobode prebivalstva ter vzdr\xc5\xbeevanje notranje dr\xc5\xbeavne ureditve in varnosti, pomo\xc4\x8d v primeru naravnih nesre\xc4\x8d in nezgod ter pomo\xc4\x8d v tujini pri vzdr\xc5\xbeevanju miru, izvajanju humanitarne pomo\xc4\x8di in pomo\xc4\x8di v primeru naravnih nesre\xc4\x8d, kot tudi iskalne in re\xc5\xa1evalne naloge. V tujini je trenutno najve\xc4\x8d pripadnikov na Kosovu (507 pripadnikov, KFOR), v Bosni in Hercegovini (324 pripadnikov, EUFOR Althea) in v Libanonu (171 pripadnikov, UNIFIL).\n_START_SECTION_\nPodnebje\n_START_PARAGRAPH_\nNajve\xc4\x8dji del Avstrije le\xc5\xbei v zmerno toplem pasu, kjer prevladujejo zahodni vetrovi. Ker okoli tri \xc4\x8detrtine de\xc5\xbeele pokrivajo Alpe, prevladuje gorsko podnebje. Na vzhodu v Panonski ni\xc5\xbeini in ob Donavski dolini ima podnebje celinski zna\xc4\x8daj, z manj padavinami kot v Alpah. \xc4\x8ceprav je v Avstriji pozimi hladno (\xe2\x88\x9210 \xe2\x80\x93 0\xc2\xa0\xc2\xb0C), so lahko poletne temperature razmeroma visoke, s povpre\xc4\x8dnimi temperaturami okoli 25 \xc2\xb0C in najvi\xc5\xa1jo temperaturo 40,5\xc2\xa0\xc2\xb0C (105\xc2\xa0\xc2\xb0F), izmerjeno avgusta 2013.\n_START_SECTION_\nJezera\n_START_PARAGRAPH_\nNajve\xc4\x8dje jezero je Ne\xc5\xbeidersko jezero na Gradi\xc5\xa1\xc4\x8danskem, od katerega pribli\xc5\xbeno 77\xc2\xa0% celotne povr\xc5\xa1ine 315\xc2\xa0km\xc2\xb2 le\xc5\xbei v Avstriji, ostanek pa pripada Mad\xc5\xbearski. Sledijo Attersee s 46\xc2\xa0km\xc2\xb2 in Traunsee s 24\xc2\xa0km\xc2\xb2 v Zgornji Avstriji. Tudi Bodensko jezero s svojimi 536\xc2\xa0km\xc2\xb2 na tromeji z Nem\xc4\x8dijo (de\xc5\xbeeli Bavarska in Baden-W\xc3\xbcrttemberg) in \xc5\xa0vico s svojim manj\xc5\xa1im delom le\xc5\xbei na avstrijskem ozemlju. _NEWLINE_Za poletni turizem imajo jezera poleg gora velik pomen, \xc5\xa1e posebej koro\xc5\xa1ka in salzbur\xc5\xa1ka. Najbolj znana koro\xc5\xa1ka jezera so: Vrbsko jezero (W\xc3\xb6rthersee) pri Celovcu, Millst\xc3\xa4tter See nad \xc5\xa0pitalom, Osojsko jezero (Ossiacher See) pri Beljaku in Wei\xc3\x9fensee (med \xc5\xa0mohorjem in \xc5\xa0pitalom). Znani sta tudi Mondsee in Wolfgangsee na meji med Salzburgom in Zgornjo Avstrijo.\n_START_SECTION_\nElektri\xc4\x8dna energija\n_START_PARAGRAPH_\nAvstrija trenutno ve\xc4\x8d kot polovico svoje elektri\xc4\x8dne energije proizvede s pomo\xc4\x8djo hidroenergije; v Sloveniji, za primerjavo, ta dele\xc5\xbe dosega 27\xc2\xa0%. Skupaj z ostalimi obnovljivimi viri energije, kot so vetrna energija, son\xc4\x8dna energija in biomasa, dosega stopnja oskrbovanja z obnovljivimi viri 62,89\xc2\xa0% celotne avstrijske porabe. Ostanek proizvedejo v elektrarnah na zemeljski plin in nafto._NEWLINE_Leta 1972 je Avstrija na podlagi anonimnega glasovanja v parlamentu pri\xc4\x8dela z izgradnjo jedrske elektrarne pri Zwentendorfu na reki Donavi. Toda leta 1978 se je na referendumu pribli\xc5\xbeno 50,5\xc2\xa0% glasovalcev izreklo proti uporabi jedrske energije  in parlament je izglasoval trajno prepoved uporabe jedrske energije; zgrajene elektrarne nato niso nato nikoli predali v obratovanje. Avstrija se na podlagi teh odlo\xc4\x8ditev pogosto zavzema za zaprtje jedrskih elektrarn tudi v sosednjih dr\xc5\xbeavah (med drugim tudi slovenske v Kr\xc5\xa1kem), pri \xc4\x8demer te dr\xc5\xbeave pogosto odgovarjajo, da same nimajo tako dobrih pogojev za proizvodnjo hidroenergije, kot jih ima Avstrija, bogata z vodnatimi alpskimi rekami.\n_START_SECTION_\nLetalski promet\n_START_PARAGRAPH_\nAvstrijska letalska dru\xc5\xbeba z najve\xc4\x8d povezavami z Dunaja je Austrian Airlines. Z letalsko dru\xc5\xbebo NIKI ima Avstrija od leta 2003 doma\xc4\x8dega nizkocenovnega prevoznika, ki prav tako deluje z dunajskega letali\xc5\xa1\xc4\x8da. Drugi avstrijski nizkocenovnik je regionalna dru\xc5\xbeba InterSky, ki pa deluje z nem\xc5\xa1kega Friedrichshafna. Sede\xc5\xbe v Avstriji imata tudi manj\xc5\xa1a prevoznika Welcome Air in Air Alps._NEWLINE_Najpomembnej\xc5\xa1e avstrijsko letali\xc5\xa1\xc4\x8de je Letali\xc5\xa1\xc4\x8de Dunaj / VIE, sledijo Gradec (Flughafen Graz-Thalerhof / GRZ), Linz (Flughafen Linz-H\xc3\xb6rsching / LNZ), Celovec (Flughafen Klagenfurt / KLU), Salzburg (Salzburg Airport W. A. Mozart / SZG) in Innsbruck (Flughafen Innsbruck / INN), vsa z mednarodnimi povezavami. Za zvezno de\xc5\xbeelo Predarl\xc5\xa1ko precej mednarodnega prometa poteka preko \xc5\xa1vicarskega letali\xc5\xa1\xc4\x8da Flughafen St. Gallen-Altenrhein in nem\xc5\xa1kega letali\xc5\xa1\xc4\x8da Friedrichshafen._NEWLINE_Regionalen pomen ima 49 letali\xc5\xa1\xc4\x8d, od tega jih 31 nima asfaltirane steze in le 4 imajo stezo dalj\xc5\xa1o od 914 metrov. Zgodovinskega pomena sta letali\xc5\xa1\xc4\x8di Wiener Neustadt in tudi opu\xc5\xa1\xc4\x8deno dunajsko letali\xc5\xa1\xc4\x8de Wien Aspern. To sta bili prvi dve avstrijski letali\xc5\xa1\xc4\x8di; Aspern je bil med letoma 1912 in 1914 najve\xc4\x8dje in najmodernej\xc5\xa1e evropsko letali\xc5\xa1\xc4\x8de. Deluje tudi ve\xc4\x8d voja\xc5\xa1kih letali\xc5\xa1\xc4\x8d Avstrijskih letalskih sil, npr. Wiener Neustadt, Zeltweg, Aigen/Ennstal in Langenlebarn/Tulln._NEWLINE_V Avstriji kot del projekta Single European Sky deluje tudi zra\xc4\x8dna kontrola prostora nad 28.500 \xc4\x8devlji / 9.200 metri za srednjeevropske dr\xc5\xbeave Avstrijo, Bosno in Hercegovino, \xc4\x8ce\xc5\xa1ko, Hrva\xc5\xa1ko, Mad\xc5\xbearsko, Italijo, Slovenijo in Slova\xc5\xa1ko. Nacionalno kontrolo civilnega spodnjega zra\xc4\x8dnega prostora izvaja Austro Control s sede\xc5\xbeem na Dunaju.\n_START_SECTION_\nJezik\n_START_PARAGRAPH_\nUradni jezik, ki ga kot materni jezik govori okoli 88,6\xc2\xa0% prebivalsva, je nem\xc5\xa1\xc4\x8dina. Sledijo srbski in hrva\xc5\xa1ki jezik (4,2\xc2\xa0%), tur\xc5\xa1\xc4\x8dina (2,3\xc2\xa0%), mad\xc5\xbear\xc5\xa1\xc4\x8dina (0,5\xc2\xa0%) in polj\xc5\xa1\xc4\x8dina (0,5\xc2\xa0%)._NEWLINE_Uradni jezik, ki je v rabi pri izobra\xc5\xbeevanju, tisku, obvestilih in na spletnih straneh, je nem\xc5\xa1\xc4\x8dina, ki je skoraj enaka nem\xc5\xa1\xc4\x8dini, ki je v rabi v Nem\xc4\x8diji, toda z nekaterimi razlikami v besedi\xc5\xa1\xc4\x8du. Nem\xc5\xa1ki jezik je sicer standardiziran po nem\xc5\xa1ko govore\xc4\x8dih dr\xc5\xbeavah: Nem\xc4\x8diji, Avstriji, \xc5\xa0vici, Luksemburgu in Lihten\xc5\xa1tajnu, kot tudi v de\xc5\xbeelah s \xc5\xa1tevil\xc4\x8dnej\xc5\xa1imi nem\xc5\xa1ko govore\xc4\x8dimi manj\xc5\xa1inami: Italija, Belgija in Danska._NEWLINE_Avstrijci govorijo tudi \xc5\xa1tevilna lokalna nare\xc4\x8dja, in \xc4\x8deprav so vsa v osnovi avstrijska nem\xc5\xa1\xc4\x8dina, imajo zaradi razlik govorci med seboj lahko te\xc5\xbeave pri sporazumevanju._NEWLINE_V zveznih de\xc5\xbeelah Koro\xc5\xa1ka in \xc5\xa0tajerska biva precej avtohtonih slovensko govore\xc4\x8dih prebivalcev, medtem ko v najbolj vzhodni de\xc5\xbeeli, Gradi\xc5\xa1\xc4\x8danski (nekdaj del mad\xc5\xbearskega dela Avstro-Ogrske) \xc5\xa1e vedno \xc5\xbeivi znatno \xc5\xa1tevilo mad\xc5\xbearsko in hrva\xc5\xa1ko govore\xc4\x8dih prebivalcev narodnostnih manj\xc5\xa1in. Od ostalih Avstrijcev, ki niso avstrijskega rodu, jih je najve\xc4\x8d iz sosednjih dr\xc5\xbeav, zlasti iz biv\xc5\xa1ega Vzhodnega bloka. \xc5\xa0tevil\xc4\x8dni so tudi \xc5\xa1tevilni tuji delavci (nem\xc5\xa1ko: Gastarbeiter, od tu slovenska popa\xc4\x8denka gasterbajter) in njihovi potomci ter begunci iz dr\xc5\xbeav nekdanje Jugoslavije. Od leta 1994 so kot uradna manj\xc5\xa1ina priznani tudi Romi - Sinti.j\n_START_SECTION_\nReligija\n_START_PARAGRAPH_\nMedtem ko je bila severna in osrednja Nem\xc4\x8dija izvor reformacije, sta bili Avstrija in Bavarska v 16. in 17. stoletju srce protireformacije; v tem \xc4\x8dasu je absolutisti\xc4\x8dna vladavina Habsbur\xc5\xbeanov uveljavljala razli\xc4\x8dne stroge ukrepe za ohranitev katoli\xc5\xa1ke mo\xc4\x8di in vpliva med Avstrijci. Habsbur\xc5\xbeani so sami sebe dalj \xc4\x8dasa videli kot varuhe katoli\xc5\xa1tva, tako da so zatirali vsa druga verovanja in vere._NEWLINE_Leta 1775 je vladarica Marija Terezija mehitaristom Kongregacije armenske katoli\xc5\xa1ke cerkve podelila uradno dovoljenje za naselitev v Habsbur\xc5\xa1kem imperiju._NEWLINE_Leta 1781, v dobi avstrijskega razsvetljenstva, je cesar Jo\xc5\xbeef II. za Avstrijo izdal Toleran\xc4\x8dni patent, s katerim je drugim veroizpovedim podelil omejeno svobodo verovanja. Verska svoboda je bila v Cislajtaniji razgla\xc5\xa1ena kot ustavna pravica po Avstro-Ogrski dualnosti (Ausgleich) leta 1867, s \xc4\x8demer je bilo potrjeno dejstvo, da je bila monarhija poleg rimokatoli\xc5\xa1ke vere dom \xc5\xa1tevilnih religij, tako npr. gr\xc5\xa1ke, srbske, romunske, ruske in bolgarske ortodoksne cerkvene veroizpovedi, kalvinizma, luteranskih protestantov in Judov. Leta 1912, po aneksu Bosne in Hercegovine leta 1908, je bil v Avstriji uradno priznan tudi islam._NEWLINE_Avstrija je ostala pod mo\xc4\x8dnim katoli\xc5\xa1kim vplivom. Po letu 1918 so v \xc4\x8dasu rcepublike mo\xc5\xbeje, kot sta Theodor Innitzer in Ignaz Seipel, zavzeli vodilne polo\xc5\xbeaje znotraj ali blizu vlade in okrepili vpliv med avstrofa\xc5\xa1izmom; Engelbert Dollfuss in Kurt Schuschnigg sta katoli\xc5\xa1tvo obravnavala v glavnem kot dr\xc5\xbeavno vero. Po zaklju\xc4\x8dku druge svetovne vojne se je v Avstriji uveljavil sekularizem in s tem je politi\xc4\x8dni vpliv Cerkve slabel._NEWLINE_Konec 20. stoletja je bilo pribli\xc5\xbeno 74\xc2\xa0% avstrijskega prebivalstva registriranih kot rimokatoli\xc4\x8dani, medtem ko se je 5\xc2\xa0% izreklo za protestante. Avstrijski kristjani so obvezani k pla\xc4\x8dilu \xc4\x8dlanstva v cerkvi v vi\xc5\xa1ini 1\xc2\xa0% dohodkov; dajatev se imenuje Kirchenbeitrag (\xc2\xbbcerkveni prispevek\xc2\xab). \xc5\xa0tevilo vernikov v obeh glavnih cerkvah zlagoma upada. Obiskovalcev nedeljskih ma\xc5\xa1 je okoli 9\xc2\xa0% (podatek iz leta 2005)._NEWLINE_Judovska skupnost v Avstriji (samo na Dunaju je leta 1938 \xc5\xa1tela 200.000 \xc4\x8dlanov) se je med drugo svetovno vojno skr\xc4\x8dila na 4.500. 65.000 \xc4\x8dlanov je bilo ubitih v holokavstu, 130.000 pa jih je emigriralo.\n_START_SECTION_\nGlasba\n_START_PARAGRAPH_\nAvstrijska preteklost evropske velesile in njeno kulturno okolje sta ustvarili \xc5\xa1irok prispevek k razli\xc4\x8dnim oblikam umetnosti, najbolj opazno pa h glasbi. Tako je bilo avstrijsko ozemlje rojstni kraj glasbenikov kot so Joseph Haydn, Michael Haydn, Franz Liszt, Franz Schubert, Anton Bruckner, Johann Strauss starej\xc5\xa1i in Johann Strauss mlaj\xc5\xa1i ter \xc4\x8dlanov Druge dunajske \xc5\xa1ole, kot so Arnold Schoenberg, Anton Webern in Alban Berg. Wolfgang Amadeus Mozart je bil rojen v Salzburgu, takrat sicer delu samostojne cerkvene enote Svetega rimskega cesarstva, ki pa je bil kulturno mo\xc4\x8dno vpet v Avstrijo, pa tudi ve\xc4\x8dino svoje kariere je pre\xc5\xbeivel na Dunaju_NEWLINE_Salzburg je bil dolgo \xc4\x8dasa pomembno sredi\xc5\xa1\xc4\x8de glasbenih novosti. Skladatelje 18. in 19. stoletja je mesto mo\xc4\x8dno privla\xc4\x8dilo zaradi pokroviteljstva Habsbur\xc5\xbeanov in s tem Dunaj utrdilo na polo\xc5\xbeaju evropske prestolnice klasi\xc4\x8dne glasbe. V \xc4\x8dasu baroka so avstrijsko glasbo zaznamovali slovanski in mad\xc5\xbearski ljudski elementi. Dunaj je sicer pri\xc4\x8del pridobivati na pomenu \xc5\xbee v zgodnjem 16. stoletju, takrat osredoto\xc4\x8den okoli glasbil, med drugim lutnje. Na Dunaju je ve\xc4\x8dino svojega \xc5\xbeivljenja pre\xc5\xbeivel Ludwig van Beethoven. Trenutna avstrijska himna, Mozartovo delo, je to postala po drugi svetovni vojni in nadomestila tradicionalno, ki je bila delo Josepha Haydna._NEWLINE_Herbert von Karajan je z 200 milijonov prodanimi plo\xc5\xa1\xc4\x8dami med najuspe\xc5\xa1nej\xc5\xa1imi dirigenti v zgodovini.  Kljub nekaterim kritikam, da je njegova interpretacija preve\xc4\x8d plehka, ima status enega najve\xc4\x8djih dirigentov vseh \xc4\x8dasov; od 1960. let do smrti je bil dominantna osebnost v evropski klasi\xc4\x8dni glasbi._NEWLINE_Avstrija je proizvedla znanega jazz glasbenika, klaviaturista Josefa Zawinula, ki je odigral pionirsko vlogo pri elektronskih glasbilih v jazzu in hkrati bil priznan samostojni skladatelj. Pop in rock glasbenik Falco je bil svetovno znan v 1980-ih, zlasti zaradi svoje uspe\xc5\xa1nice\xc2\xa0\xc2\xbbRock Me Amadeus\xc2\xab, posve\xc4\x8dene Mozartu. Bobnar Thomas Lang je rojen na Dunaju leta 1967; zaradi tehni\xc4\x8dnih spretnosti je svetovno znan, igral pa je tudi z glasbeniki, kot sta Geri Halliwell in Robbie Williams._NEWLINE_10. maja 2014 je Avstrija s skladbo\xc2\xa0\xc2\xbbRise Like a Phoenix\xc2\xab, ki jo izvaja avstrijski transvestitski umetnik Conchita Wurst, osvojila Tekmovanje za pesem Evrovizije 2014. Za Avstrijo je bila to druga zmaga, prvo je dr\xc5\xbeava dosegla leta 1966.\n_START_SECTION_\nUmetnost in arhitektura\n_START_PARAGRAPH_\nZnani avstrijski umetniki so slikarji Ferdinand Georg Waldm\xc3\xbcller, Rudolf von Alt, Hans Makart, Gustav Klimt, Oskar Kokoschka, Egon Schiele, Carl Moll, in Friedensreich Hundertwasser, fotografi Inge Morath in Ernst Haas ter arhitekti, kot so Johann Bernhard Fischer von Erlach, Otto Wagner, Adolf Loos, in Hans Hollein (dobitnik Pritzkerjeve nagrade za arhitekturo leta 1985).\n_START_SECTION_\nFilm in gledali\xc5\xa1\xc4\x8de\n_START_PARAGRAPH_\nSascha Kolowrat je bil avstrijski pionir filmografije. Billy Wilder, Fritz Lang, Josef von Sternberg in Fred Zinnemann, ki so se proslavili kot mednarodno pomembni filmski producenti, izvirajo iz Avstrije. Willi Forst, Ernst Marischka in Franz Antel so obogatili popularno kinoprodukcijo v nem\xc5\xa1ko govore\xc4\x8dih dr\xc5\xbeavah. Michael Haneke je postal mednarodno znan po svojih odmevnih filmskih \xc5\xa1tudijah, leta 2010 pa je za svoj med kritiki dobro sprejet film Beli trak prejel tudi nagrado zlati globus._NEWLINE_Prvi avstrijski prejemnik oskarja je bil Stefan Ruzowitzky. Mednarodno kariero so si ustvarili tudi igralci Peter Lorre, Helmut Berger, Curd J\xc3\xbcrgens, Senta Berger, Oskar Werner, in Klaus Maria Brandauer. Hedy Lamarr in Arnold Schwarzenegger sta postala ameri\xc5\xa1ki in mednarodni filmski zvezdi (slednji je postal tudi 38. kalifornijski guverner). Christoph Waltz je slavo po\xc5\xbeel za svojo vlogo v filmu Neslavne barabe (Inglourious Bastards) in si z njo leta 2009 na filmskem festivalu v Cannesu prislu\xc5\xbeil nagrado za najbolj\xc5\xa1ega igralca, leta 2010 pa \xc5\xa1e oskarja za stransko vlogo. Max Reinhardt je bil specialist za spektakularne in inteligentne gledali\xc5\xa1ke predstave. Otto Schenk ni bil le dober odrski igralec, temve\xc4\x8d tudi operni re\xc5\xbeiser.\n_START_SECTION_\nZnanost in filozofija\n_START_PARAGRAPH_\nAvstrija je bila zibelka \xc5\xa1tevilnih znanstvenikov z mednarodnim slovesom. Med njimi so Ludwig Boltzmann, Ernst Mach, Victor Franz Hess in Christian Doppler, vsi pomembni znanstveniki 19. stoletja. V 20. stoletju so bili v 1920. in 1930. letih v jedrski fiziki in kvantni mehaniki klju\xc4\x8dni prispevki znanstvenikov, kot so Lise Meitner, Erwin Schr\xc3\xb6dinger in Wolfgang Pauli. Sodobni kvantni fizik Anton Zeilinger je znan po prvi prikazani kvantni teleportaciji._NEWLINE_Poleg fizikov je Avstrija rodni kraj dveh izmed bolj znanih filozofov 20. stoletja, Ludwiga Wittgensteina in Karla Popperja. Poleg njiju so bili znani Avstrijci \xc5\xa1e biologa Gregor Mendel in Konrad Lorenz ter matematik Kurt G\xc3\xb6del, pa tudi in\xc5\xbeenirji, kot sta Ferdinand Porsche in Siegfried Marcus._NEWLINE_Avstrijska znanost je bila vedno osredoto\xc4\x8dena na medicino in psihologijo, za\xc4\x8den\xc5\xa1i s Paracelsusom v srednjem veku. Na dose\xc5\xbekih dunajske medicinske \xc5\xa1ole 19. stoletja so gradili Theodore Billroth, Clemens von Pirquet, in Anton von Eiselsberg. Avstrija je bila dom znanstvenikov, kot so za\xc4\x8detnik psihoanalize Sigmund Freud in o\xc4\x8de individualne psihologije Alfred Adler, psihologov Paula Watzlawicka ter Hansa Aspergerja in psihiatra Viktorja Frankla._NEWLINE_Avstrijska ekonomska \xc5\xa1ola, ki je ena glavnih usmeritev v sodobni ekonomski znanosti, je povezana z ekonomisti, kot so Carl Menger, Joseph Schumpeter, Eugen von B\xc3\xb6hm-Bawerk, Ludwig von Mises in Friedrich Hayek. Drugi znani avstrijski izseljenci so teoretik managementa Peter Drucker, sociolog Paul Felix Lazarsfeld in biolog Sir Gustav Nossal.\n_START_SECTION_\nNarodna no\xc5\xa1a\n_START_PARAGRAPH_\nDirndl [\xcb\x88d\xc9\xaa\xca\x81ndl\xcc\xa9] je tradicionalno \xc5\xbeensko obla\xc4\x8dilo s podro\xc4\x8dja Nem\xc4\x8dije (\xc5\xa1e posebej Bavarske), \xc5\xa0vice, Lihten\xc5\xa1tajna, Avstrije in Ju\xc5\xbene Tirolske. Osnova za obla\xc4\x8dilo je zgodovinsko obla\xc4\x8dilo alpskih pode\xc5\xbeelanov. Obla\xc4\x8dila, ki so po videzu delno podobna tej osnovi, so znana po imenu Landhausmode (\xc2\xbbmoda s pode\xc5\xbeelskim navdihom\xc2\xab). Dirndl krilo obi\xc4\x8dajno opisuje lahko kro\xc5\xbeno odrezano obleko, nabrano okoli pasu in z dol\xc5\xbeino malce preko kolena. Dirndl je sestavni del Tracht mode, zna\xc4\x8dilne zlasti za Avstrijo in Bavarsko.\n_START_SECTION_\nHrana in pija\xc4\x8da\n_START_PARAGRAPH_\nSodobna avstrijska kuhinja izhaja iz Avstro-ogrskega cesarstva. Je ve\xc4\x8dinoma tradicionalna kraljevska kuhinja (\xc2\xbbHofk\xc3\xbcche\xc2\xab), ki so jo stregli skozi stoletja. Znana je po uravnote\xc5\xbeenih razli\xc4\x8dicah govedine in svinjine ter brez\xc5\xa1tevilnih dodatkih zelenjave. Znani so tudi sla\xc5\xa1\xc4\x8di\xc4\x8darski izdelki \xc2\xbbMehlspeisen\xc2\xab, ki zajemajo specialitite, kot na primer sacher torta, krofi ("Krapfen"), ki so obi\xc4\x8dajno polnjeni z mareli\xc4\x8dno marmelado ali kremo, in zavitek (\xc2\xbbStrudel\xc2\xab: jabol\xc4\x8dni zavitek \xc2\xbbApfelstrudel\xc2\xab, skutni zavitek \xc2\xbbTopfenstrudel\xc2\xab\xc2\xa0ali smetanov zavitek \xc2\xbbMillirahmstrudel\xc2\xab)._NEWLINE_Kot dodatek tradicionalni doma\xc4\x8di kulinariki so nanjo vplivale tudi mad\xc5\xbearska, \xc4\x8de\xc5\xa1ka, \xc5\xbeidovska, italijanska, balkanska in francoska kuhinja, od katerih je avstrijska kuhinja povzemala tako jedi kot tudi na\xc4\x8dine priprave. Na podlagi tega bi avstrijsko kuhinjo lahko prepoznali kot eno najbolj multikulturnih in nadkulturnih kuhinj v Evropi._NEWLINE_Tipi\xc4\x8dne avstrijske jedi so dunajski zrezek (Wiener Schnitzel), svinjska pe\xc4\x8denka (Schweinsbraten), cesarski pra\xc5\xbeenec (Kaiserschmarren), razli\xc4\x8dni cmoki (Kn\xc3\xb6del), sacher torta (Sachertorte) in kuhana govedina (Tafelspitz). Znani so tudi koro\xc5\xa1ki Kasnudeln (pri koro\xc5\xa1kih Slovencih krapci), ki so testeni \xc5\xbeepki, polnjeni s skuto, krompirjem, zeli\xc5\xa1\xc4\x8di in meto, preliti s stopljeno svinjsko zaseko, mastjo ali maslom ter postre\xc5\xbeeni s solato. Pozimi je \xc4\x8das za Grenadiermarsch. Priljubljene so jedi z lisi\xc4\x8dkami. Bonboni Pez so doma iz Avstrije, tako kot Mannerjeve sla\xc5\xa1\xc4\x8dice. Avstrija je znana tudi po Mozartovih kroglicah in svoji kavni tradiciji._NEWLINE_Pivo, podobno kot v Sloveniji, to\xc4\x8dijo v vr\xc4\x8dke po 0,2 litra (Pfiff), 0,3 litra (Seidel, kleines Bier ali Glas Bier) in 0,5 litra (Kr\xc3\xbcgerl, gro\xc3\x9fes Bier ali Halbe). Na prireditvah v bavarskem stilu to\xc4\x8dijo tudi liter (Ma\xc3\x9f) ali dva (Doppelma\xc3\x9f). Najbolj priljubljene vrste piva so le\xc5\xbeak (lager ali M\xc3\xa4rzen), naravno motno pivo (Zwicklbier) in p\xc5\xa1eni\xc4\x8dno pivo. Ob praznikih, na primer ob bo\xc5\xbei\xc4\x8du ali veliki no\xc4\x8di, je naprodaj tudi temno pivo (bock)._NEWLINE_Najpomembnej\xc5\xa1a vinorodna obmo\xc4\x8dja so Spodnja Avstrija, Gradi\xc5\xa1\xc4\x8danska, \xc5\xa0tajerska in Dunaj. Sorta grozdja Gr\xc3\xbcner Veltliner je osnova za nekaj najbolj znanih belih vin, medtem ko je najbolj raz\xc5\xa1irjena rde\xc4\x8da sorta Zweigelt. _NEWLINE__NEWLINE_V Zgornji in Spodnji Avstriji, na \xc5\xa0tajerskem in Koro\xc5\xa1kem je raz\xc5\xa1irjena proizvodnja mo\xc5\xa1ta (Most, izgovori se podobno kot v sloven\xc5\xa1\xc4\x8dini) iz hru\xc5\xa1k ali jabolk. Pije se tudi \xc5\xbeganje (Schnapps), z do 60\xc2\xa0% alkohola, narejeno iz razli\xc4\x8dnih vrst sadja. \xc4\x8ce prihaja iz male zasebne destilirnice, ki jih je v Avstriji okoli 20.000, se imenuje Selbstgebrannter ali Hausbrand.\n_START_SECTION_\n\xc5\xa0port\n_START_PARAGRAPH_\nZatadi goratega povr\xc5\xa1ja je alpsko smu\xc4\x8danje prevladujo\xc4\x8d avstrijski \xc5\xa1port. Priljubljeni so tudi sorodni zimski \xc5\xa1porti, kot sta deskanje na snegu in smu\xc4\x8darski skoki. Avstrijski \xc5\xa1portniki, kot so Annemarie Moser-Pr\xc3\xb6ll, Franz Klammer, Hermann Maier, Toni Sailer, Benjamin Raich, Marlies Schild in Marcel Hirscher, so na splo\xc5\xa1no znani kot eni najve\xc4\x8djih alpskih smu\xc4\x8darjev vseh \xc4\x8dasov. Bob, sankanje in skeleton so prav tako priljubljeni dogodki na stezi v kraju Igls, ki je tudi gostil tovrstne tekme na Zimskih olimpijskih igrah leta 1964 in 1976 v Innsbrucku. Leta 2012 je Innsbruck gostil Zimsko olimpijado mladih. Rekreativno smu\xc4\x8danje je mo\xc5\xbeno na \xc5\xa1tevilnih smu\xc4\x8di\xc5\xa1\xc4\x8dih,  med katerimi se nekatera uvr\xc5\xa1\xc4\x8dajo med najbolj\xc5\xa1a v Evropi (npr. Obergurgl, Kuhtai, St. Anton, Zell am See-Kaprun, Schladming, Kitzb\xc3\xbchel, Soll in Hintertux)._NEWLINE_Priljubljen ekipni \xc5\xa1port je nogomet, ki ga ureja Avstrijska nogometna zveza. V avstrijski zvezni ligi (Austrian Bundesliga) igrajo znani nogometni klubi, kot so SK Rapid Wien, FK Austria Wien, Red Bull Salzburg in Sturm Graz. Poleg nogometa potekajo profesionalna liga\xc5\xa1ka tekmovanja v hokeju in ko\xc5\xa1arki. Priljubljena je tudi konjska je\xc5\xbea, tudi na podlagi slavne \xc5\xa0panske jahalne \xc5\xa1ole z lipicanci z Dunaja._NEWLINE_Iz Avstrije prihaja nekaj znanih dirka\xc4\x8dev Formule 1, med njimi Niki Lauda, Jochen Rindt in Gerhard Berger. Ob\xc4\x8dasno so na dirkali\xc5\xa1\xc4\x8du v Zeltwegu (prvotno \xc3\x96sterreichring, kasneje A1-Ring, sedaj Red Bull Ring) tudi uradne dirke Formule 1 za Veliko nagrado Avstrije. Pod avstrijsko licenco v Formuli 1 tekmujeta dve ekipi, Red Bull Racing in Scuderia Toro Rosso.'